Žaslių žydų senosios kapinės
Žaslių žydų senosios kapinės – neveikiančios kapinės, esančios Kaišiadorių rajono savivaldybėje, Naujažerio kaime, į vakarus nuo Žaslių miestelio, 200 m į pietus nuo kelio  1809  Kaišiadorys–Žasliai , pasiekiamos iš Žaliosios ar Naujažerio gatvių. Kapinės prižiūrėtos, atnaujinti informaciniai ženklai. Jos yra regioninės reikšmės memorialinis paminklas, 1996 m. įrašytos į Kultūros vertybių registrą. Žaslių miestelio gyventojų palaikai ilsisi kalvelėje su nuožulniais šlaitais, apaugusioje retais brandžiais medžiais. Teritorijoje išsidėstę įvairių formų granito, lauko akmenų antkapiniai paminklai, daugiausiai su iškaltais memorialiniais įrašais hebrajų rašmenimis. Antkapiniai paminklai pasklidę visoje teritorijoje, kai kurie antkapiai labai sunykę. 1991 m. buvo pastatytas informacinis pilko granito paminklas, kapinės buvo aptvertos tinklo tvora. Žaslių žydų bendruomenė laikoma viena seniausių Lietuvoje, tai ir šios kapinės gali būti labai senos, dar nuo XVI ar XVII a. 1997 m. kapines tyrinėjo dr. Aleksandrs Feigmanis iš Latvijos. Jis nurašė 102 išlikusių antkapių įrašus ar jų fragmentus. Ankstyviausias išlikęs antkapis datuojamas 1848 m., vėlyviausiame įrašyta 1940 m. palaidojimo data. Daugelis antkapių tuo metu jau buvo sunaikinta. Aptikta keletas antkapių ir su lotyniškais rašmenimis.